Friday, November 26, 2010
PROYEKTO NI CONG. RONALD V. SINGSON ITI CABUGAO, NAINAGURASIONAN
Cabugao, Ilocos Sur (Nobiembre 26, 2010) - Naluktan ken nainogararan ti tallo a kadisso a proyekto a naggapu iti Congressional Fund ni Congressman Ronald V. Singson kas iti Multipurpose Building ti Barangay Sisim a nakaigastuan ti P300,000.00, ti Drainage System ti Barangay Daclapan a napunduan ti P540,000.00 ken lima a Farm-to-market roads a masarakan iti Brgys. Salapasap, Daclapan, Arnap, Turod-Patac ken Sisim a napunduan ti sag-P 1 Milion babaen ti panangbendision ni Rev. Fr. Juan Joyful Taqueban iti panangimatang dagiti Barangay Officials ken mannalon kadagita a nadakamat a barangay.
Naaramid pay iti cutting of ribbon iti nadakamat nga inaugural blessings babaen ti panagtinnulong da Vigan City Vice Mayor Ryan Luis V. Singson, a nangirepresentar ken ni Congressman Ronald V. Singson , ken ni Mayor Edgardo “Ediboy” S. Cobangbang, Jr. Adda met iti nasao nga okasion da Ilocos Sur SK Federated President DJ Savellano ken ni Vice Mayor Danny Q. Gazmen.
Impeksa dagiti opisiales ti barangay ken mannalon ti panagyamanda iti naited a pagimbagan ti komunidadda. Naaramid ti pangngaldaw iti pagtaengan ni Brgy. Captain Ruben Siruno iti Barangay Sisim kalpasanna. # (Printed, Anara-ar Nov.-Dec. 2010)
Posted by Bayan ng Cabugao, Ilocos Sur at 2:10 PM 0 comments
Thursday, November 25, 2010
MAYOR EDIBOY, NAAWIS A NAGATENDAR TI ANIBERSARIO TI BALAY TARIPATO
Cabugao, Ilocos Sur (Nobiembre 25, 2010) – Naawis ni Mayor Ediboy S. Cobangbang, Jr. a nagatendar iti pannakaselebrar ti umuna nga anibersario ti Balay Taripato Annex iti ili idi Nobiembre 24, 2010.
Impeksa ni Mayor Ediboy ti panangbigbigna ti pateg ti kakastoy a programa ti Gobierno a pannakaipamaysa ti pakaseknan dagiti nataengan tapno maiparikna ti ayat ken dungngo a kaikarian da lolo ken lola a saan koma a mabaybay-an ti kasasaadda tapno mananamda pay ti sam-it ti biag.
Innayon ni Mayor Ediboy a maibilang dagiti senior citizen a kangrunaan a maasikaso ti pakaseknan ken pagsayaatanda manipud nagtugaw a mangidaulo iti ili. Ingunamgunamna ti pannakitinnulong met dagiti umili a makidanggay kadaytoy a naindaklan a gannuat para kadagiti kumapsuten a nataengan.
Nupay kasta, imbatad ni Provincial Social Welfare and Development Officer Ferdinand “Joy” R. Concepcion nga agtultuloy nga agawat ti Balay Taripato kadagiti nataengan nga awan ti pagtaenganna, mabaybay-an ken manamnama a mangasikaso kenkuana.
Maited ti kasapulan dagiti residente a nataengan nupay inamin ti PSDWO nga saan nga umdas ti bilang dagiti Caregiver ken Nurses nga agasikaso iti unos ti 24 nga oras. Nupay kasta, idawdawat met ti DSWD Officer kadagiti agas-asikaso iti Balay Taripato nga ipanda koma ti amin a kabaelanda nga agserbi kadagiti residente a nataengan.
Innayon pay ti PSWDO a sakbay a maiserrek ti nataengan iti Balay Taripato, maiyasideg pay nga umuna iti opisina ti Municipal Social Welfare Development Office tapno maamiris no kaikarianna ti maikkan ti pannakaasikaso babaen itoy a programa ti Gobierno Probinsial.
Iti agdama, adda duapulo a residente iti Balay Taripato nga as-asikasuen ti sangapulo ket dua (12) a caregivers ken nurses. # (Reprinted, Tawidnews 2010)
Posted by Bayan ng Cabugao, Ilocos Sur at 10:12 AM 0 comments
TARAY BARANG-AY ITI KASANGAY NI VICE GOV DV, NAKIPASET NI MAYOR EDIBOY
Cabugao, Ilocos Sur (Nobiembre 25, 2010) –Paset ti pannakaipromot ti Demonstration Farm ti Gobierno Probinsial ti Brgy. Labnig, San Juan, Ilocos Sur kas maysa nga eco-tourism, inorganisar ti Development of Vigorous Body Thru Sports (DVBS) ti Taray Barang-ay a mangpangayed ti selebrasion ti panagkasangay ni Vice Governor DV Savellano.
Mismo a nakiraman da Vice Gov. DV Savellano ken Mayor Ediboy S. Cobangbang, Jr. iti 12 kilometros a kawatiwat ti dinaliasatda a panangtarabayda kadagiti 189 a nagrehistro a marathoners a nakisalip. Naimbitaran dagiti empleado ti Municipal Hall ti Cabugao a nakipartisipar babaen iti panangidaulo ni Mayor Ediboy.
Nangrugi ti grupo dagiti nagtaray manipud iti Demo-Farm ti Barangay Labnig a nagturong iti poblasion ti ili a San Juan, Ilocos Sur sada nagrikus iti poblasion ti ili ti Cabugao ken nagtungpalda iti disso ti Demo-Farm. Makapnek dagiti naited a gunggona dagiti nangabak.
Ti Barang-ay ket agpapaay a demo-farm campus ti Ilocos Sur Community College, Vigan City a no sadino a ditoy ket nairubuat ti Ladderized Agriculture Course ken pagpatanoran kadagiti nangato ti pulina a dinguen ken nakalidad a mulmula a mangbagnos iti pannakaidur-as ti Agrikultura babaen iti programa ti Gobierno Probinsial nga idadauluan da Governor Luis “Chavit” Singson ken Vice Governor DV Savellano. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 9:04 AM 0 comments
Monday, November 15, 2010
BILANG TI 5,000 A MANNALON, NAIKKAN TI LIBRE NGA ABUNO
Cabugao, Ilocos Sur – Aganay a P2.5 milion ti pategna nga Ammonium Phosphate ti naited, saggaysa a sako ti tunggal mannalon babaen ti Municipal Share ti pundo ti RA 7171 idi Nobiembre 8, 2010 sadiay Cabugao Cultural and Sports Complex, Brgy. Rizal, Cabugao, Ilocos Sur.
Iti simple a seremonia, naited ti libre a ganagan iti 5,000 a bilang ti mannalon babaen ti panagibunong dagiti pannakabagi ti DA-LGU iti imatang ti Ama ti Probinsia, Gobernador Luis “Chavit” Singson a kaduana da Vice Governor Deogracias Victor Savellano ken Mayor Edgardo “Ediboy” S. Cobangbang, Jr.
Imbatad ni Mayor Ediboy a dagiti mannalon ti nakaigapuan ti pannakapaadda daytoy a pundo ti RA 7171 ket isuda ti umuna a mangsagrap ngem dagiti laeng hushusto nga agtaltalon ti makaawat kas ipasingked ti Farmers’ ID System a programa ti DA-LGU ken ti Gobierno Lokal a pannaka-masterlist dagiti mannalon. Ti Farmers’ ID nga ikutda ket ipakitada tapno mabenepisiaranda iti daytoy a proyekto ken iti amin a subsidies nga itden pay ti Gobierno Lokal ken dagiti maseknan nga Ahensia a tumultulong kadagiti mannalon.
Ita pay, innayon ni Mayor Ediboy a naaprobaranen babaen ti Sangguniang Bayan ti P7.5 milion a pundo para kadagiti mannalon itoy a Dry Season Crop 2010-2011 (Nobiembre-Mayo) tapno mayagpang ni mannalon ti kalidad ti produktona. Naituding daytoy a pundo a maaramat tunggal cropping season tapno saan a marigatan dagiti mannalon nga agbirok ti puonan ngem maipannuray ti umuna nga implementasionna ken kadagiti sumagsaganad a panagtatalon kadagiti rehistrado a gunglo dagiti mannalon.
Dinayaw ni Gov. Chavit Singson ti impamatmat ti LGU Cabugao a pannakaurnos ti mannalon ti ili ket mamati ti Gobernador nga agbanag a naballigi daytoy a gannuat gapu ta marikna dagiti mannalon ti pannakatulong ken pannakaipangrunada.
Binigbig met ni Vice Gov. DV Savellano daytoy a gannuat ti Gobierno Lokal ti Cabugao a pannakaipamaysa ti pakaseknan dagiti mannalon ket dinakamatna ti sangkamaysa a direksion a taluntonen ti Gobierno Lokal ken Gobierno Probinsial no proyekto a para iti umili ti mapagsasaritaan.# ( Insurat ni Joed Sajonia/Anara-ar)
Posted by Bayan ng Cabugao, Ilocos Sur at 9:04 AM 0 comments
Subscribe to: Posts (Atom)
eng_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn